Outa: ‘Verlenging van e-tol-afslagtydperk voorspelbaar’Argieffoto Dipuo Peters, die minister van vervoer, het Donderdag ŉ bykomende tien werksdae toegestaan waartydens padgebruikers van ŉ aanbod gebruik kan maak om 60% afslag op hul bestaande e-tolrekeninge te kry. Die aanbod is nou tot Dinsdag 17 Mei geldig. Die vorige sperdatum vir hierdie aanbod was 2 Mei. Wayne Duvenhage, voorsitter van Outa, het gesê hulle is verheug oor die ondersteuning wat die organisasie van die publiek ontvang het en die feit dat die meerderheid motoriste steeds weier om e-tol te betaal. Volgens Duvenhage het Outa se lidmaatskap met ŉ paar duisend oor die afgelope paar weke gegroei. “Ons is bemoedig deur die aantal organisasies en burgers buite ons lidmaatskapbasis wat kies om hulself te verdedig teen [e-tol]dagvaardings,” het hy gesê. Hy het gesê dit is nie verbasend dat die nasionale padagentskap (Sanral) sy sperdatum vir sy 60%-afslagaanbod uitgestel het nie, gegewe dat die meeste motoriste nie van die aanbod gebruik gemaak het nie. “Sanral se onlangse besluit om ŉ paar uitverkore motoriste te dagvaar wat versuim om te betaal, is ŉ poging om die publiek die skrik op die lyf te jaag ten einde van die afslagaanbod gebruik te maak. In werklikheid is die stelsel verwerp en die ondersteuning daarvan heeltemal te min om dit na ŉ volhoubare een om te skakel,” het Duvenhage gesê. “Alle navorsing en bewyse dui daarop dat die publiek die stelsel in beginsel verwerp en nie net oor finansiële redes nie.” Duvenhage het gesê die publiek het oorgenoeg rede om Sanral nie te vertrou nie. Daarom sal Outa enigiemand ondersteun wat vir hul regte opstaan en volhou dat die e-tolstelsel op ŉ onwettige manier ingestel is. Outa sal ook regsverteenwoordiging vir enige van sy lede gee wat vir uitstaande e-tolrekeninge gedagvaar word.